Ramaphosa kondig groot kabinetskommeling aanDavid Mabuza, adjunkpresident (Foto: ANA) Pres. Cyril Ramaphosa het Maandagaand omstreeks 22:15 regstreeks uit die Uniegebou wysigings aangekondig in sy kabinet. Ramaphosa het om verskoning gevra vir die vertraging in die aankondiging, wat reeds om 20:30 sou plaasvind. Hy het gesê die vertraging was weens gesprekke wat afgehandel moes word. “Deur hierdie veranderinge heen was ek baie bewus van die behoefte om kontinuïteit en stabiliteit te balanseer met die behoefte aan hernuwing, ekonomiese herlewing en versnelde transformasie,” het die president gesê. “Ons het ook begin met ŉ hersiening van die grootte van die kabinet en die hoeveelheid ministeries. Sodra die hersiening hiervan afgehandel is, sal ons die nodige aankondigings maak.” Ramaphosa het David Mabuza, premier van Mpumalanga en adjunkpresident van die ANC, as adjunkpresident aangewys. Mabuza sal amptelik in dié pos ingesweer word sodra hy as lid van die nasionale vergadering ingesweer is. Nhlanhla Nene keer terug as minister van finansies nadat die voormalige pres. Jacob Zuma hom op 9 Desember 2015 tydens ŉ omstrede besluit afgedank het. Sy adjunk is Mondli Gungubele. Ramaphosa het die volgende ministers aangewys: Departement van kommunikasie: Nomvula Mokonyane Departement van energie: Jeff Radebe Departement van hoër onderwys en opleiding: Naledi Pandor Departement van binnelandse sake: Malusi Gigaba Departement van menslike nedersettings: Nomaindia Mfeketo Departement van internasionale betrekkinge en samewerking: Lindiwe Sisulu Departement van minerale hulpbronne: Gwede Mantashe Departement van polisie: Bheki Cele Departement van openbare ondernemings: Pravin Gordhan Departement van staatsdiens en administrasie: Ayanda Dlodlo Departement van openbare werke: Thembelani “Thulas” Nxesi Departement van landelike ontwikkeling en grondhervorming: Maite Nkoana-Mashabane Departement van wetenskap en tegnologie: Nkhensani Kubayi-Ngubane Departement van maatskaplike ontwikkeling: Susan Shabangu Departement van sport en ontspanning: Tokozile Xasa Departement van staatsekuriteit: Dipuo Letsatsi-Duba Minister in die presidensie (beplanning, monitering en evaluasie): Nkosazana Dlamini-Zuma Minister in die presidensie (vroue): Bathabile Dlamini Departement van toerisme: Derick Hanekom Departement van vervoer: Blade Nzimande Departement van water en sanitasie: Gugile Nkwinti Die volgende adjunkministers is aangewys: Departement van landbou, bosbou en visserye: Sifiso Buthelezi Departement van kommunikasie: Pinkie Kekana Departement van finansies: Mondli Gungubele Departement van staatsdiens en administrasie: Chana Pilane-Majake Departement van kleinsake-ontwikkeling: Cassel Mathale Die poste van adjunkminister van die departement van openbare ondernemings en adjunkminister in die presidensie vir beplanning, monitering en evaluasie bly vir eers vakant. Ramaphosa het gesê die volgende persone sal in hul amp aangewys word sodra hulle as LP’s in die kabinet ingesweer is: – David Mabuza as adjunkpresident van die republiek – Nhlanhla Nene as minister van finansies – Zweli Mkhize as minister van samewerkende regering en tradisionele sake – Regina Mhaule as adjunkminister van internasionale betrekkinge en samewerking Hy het bevestig die ministers en adjunkministers sal Dinsdag in die parlement in Kaapstad ingesweer word. Die ministers wat nie Dinsdag in Kaapstad teenwoordig kan wees nie, sal so vinnig as moontlik ingesweer word. Hy het alle uittredende ministers bedank vir hul diens aan die kabinet en die mense van Suid-Afrika.